สรรพากรกวาดภาษี1.4ล้านล้าน
มั่นใจปีนี้นิติบุคคลหนุนเกินเป้าปั๊มรายได้รับนโยบายการเมือง
17 ส.ค. 2554

มั่นใจปีนี้นิติบุคคลหนุนเกินเป้าปั๊มรายได้รับนโยบายการเมือง
สรรพากร มั่นใจรายได้ภาษีปีนี้พุ่งสูงกว่า 1.4 ล้านล้านบาท เผยกลุ่มธุรกิจยานยนต์อิเล็กทรอนิกส์ท่องเที่ยวยังสดใส
นายสาธิต รังคสิริ อธิบดีกรมสรรพากร เปิดเผยว่า การจัดเก็บรายได้ของกรมสรรพากรจนถึงสิ้นปีงบประมาณ 2554 จะอยู่ที่ประมาณ 1.4 ล้านล้านบาท สูงกว่าปีก่อน 15% เนื่องจากในช่วง 7 เดือนแรกตั้งแต่เดือน ต.ค. 2553-เม.ย. 2554 จัดเก็บได้แล้ว 6.39 แสนล้านบาท สูงกว่าปีก่อน 8.32 หมื่นล้านบาท คิดเป็น 14.97%
นอกจากภาษีเงินได้บุคคลธรรมดาที่เก็บได้เกินเป้าแล้ว ภาษีเงินได้นิติบุคคลยังจัดเก็บได้ดี โดยเฉพาะในธุรกิจที่เกี่ยวกับยานยนต์และอิเล็กทรอนิกส์ถือว่าดีเป็นพิเศษ แม้จะมีผลกระทบจากการเกิดภัยพิบัติในญี่ปุ่นก็ตาม ซึ่งหากมองในแง่ดี การเกิดภัยพิบัติที่ญี่ปุ่นจะทำให้มีเงินลงทุนจากญี่ปุ่นไหลออกจากประเทศไทยกลับเข้าไปช่วยประเทศแม่ ทำให้กรมสรรพากรมีรายได้จากภาษีเงินปันผลหรือกำไร ทำให้สามารถจัดเก็บภาษีเงินได้นิติบุคคลจากกรณีดังกล่าวได้ด้วย 
อธิบดีกรมสรรพากร เชื่อว่าเมื่อประเทศญี่ปุ่นสามารถจัดการกับปัญหาในประเทศได้แล้ว เม็ดเงินลงทุนดังกล่าวจะไหลกลับเข้ามาลงทุนในประเทศไทยอีกครั้ง
“ตอนนี้อยู่ระหว่างยื่นแบบภาษีนิติบุคคลกลางปี ยังบอกตัวเลขไม่ได้ ต้องรอสรุปสิ้นเดือน แต่ถ้าดูจากหน่วยภาษีธุรกิจขนาดใหญ่ (LTO) ที่มีกว่า 2,350 ราย ส่วนนี้ก็มีเม็ดเงินภาษีเกือบ 50% ของรายได้ภาษีทั้งหมด ซึ่งมั่นใจว่าภาคธุรกิจทั้งหมดยังขยายตัวและมีรายได้ดี ส่งผลให้น่าจะจัดเก็บรายได้ค่อนข้างดีมาก” นายสาธิต ระบุ
สำหรับนโยบายหาเสียงของพรรคการเมืองต่างๆ ที่จะมีการลดภาษีหลายๆ รายการนั้น คงต้องดูในภาพรวมให้ครบวงจร ซึ่งทางกรมสรรพากรจะติดตามผลดีผลเสียตลอด 
อย่างไรก็ดี ในส่วนของกรมเองก็มีการจัดทำแผนการปฏิรูปภาษี และจัดทำเป็นโมเดลต่างๆ หลายโมเดลเตรียมไว้อยู่แล้ว ซึ่งมองในอนาคตทุกๆ พรรคก็จะมีนโยบายดูแลประชาชนมากขึ้น ดังนั้นจึงต้องหาวิธีเพิ่มประสิทธิภาพการจัดเก็บด้วย ทั้งระบบไอที กฎ กติกาต่างๆ รวมถึงจัดทำคู่มือทำงานให้เจ้าหน้าที่
ก่อนหน้านี้ พรรคภูมิใจไทยประกาศนโยบายลดภาษีมูลค่าเพิ่ม 2% หรือจาก 7% เหลือ 5% เพื่อแก้ปัญหาค่าครองชีพ โดยมีการประเมินว่าการลดภาษีมูลค่าเพิ่มทำให้รายได้รัฐหดลงแสนล้านบาท
ด้านพรรคเพื่อไทยหาเสียงว่าจะลดภาษีเงินได้นิติบุคคลจาก 30% เหลือ 25% ส่วนพรรคประชาธิปัตย์จะเพิ่มค่าลดหย่อนให้บริษัทที่ขึ้นเงินเดือนและค่าจ้างแก่ลูกจ้าง